Theuns Jordaan se ma sterf‘n Foto van Theuns Jordaan, sy ma, Maryna, suster Linda en pa Willie wat in Theuns se gedenkdiensbrief verskyn het. Die Afrikaanse sanger Theuns Jordaan wat op 17 November weens kanker gesterf het, se ma Maryna Jordaan is Sondag oorlede. ‘n Bron na aan die familie het die nuus bevestig. Die oorsaak van haar dood is egter nog nie bekend nie. ‘n Gedenkdiens vir Theuns is Vrydag vanuit die NG Moreletapark-gemeente in Pretoria gehou. Maryna het in ŉ versorgingsoord in Bethulie in die Vrystaat gewoon en kon nie Vrydag haar enigste seun se gedenkdiens bywoon nie. Theuns se suster, Linda, het haar ma bygestaan en kon ook nie die diens bywoon nie. ŉ Emosionele Willie Jordaan, Theuns se pa, is Vrydag tydens sy seun se gedenkdiens deur die sangeres Juanita du Plessis, haar man, Doepie, en die sangeres Cordelia ondersteun. Theuns Jordaan. (Foto: Afrikaans is Groot/Facebook) “Ek en Maryna het ŉ seun, Theuns, en hy is en was die son in haar lewe, haar alles, haar witkop-blouoog-seun. Haar alles,” het Willie tydens sy hartroerende huldeblyk gesê. “Net ŉ vrou met ŉ seun weet waarvan ek praat. Niemand het nog daardie spesiale magic iets [tussen ŉ ma en seun] probeer beskryf of vertel hoe dit is nie. Daai ma vat jou nie tot diep in haar hart nie, maar sy gee nie om wie hy is nie – hy is haar seun.”